Papersnake/gushiwen huggingface dataset:
园丁得二小花认献坐中属梅津龟翁赋之且以寄
杜范（宋代）

岁功巧结束，物与七反丹。
应嫌青女妒，摇落空人寰。
耀钗云髻青，点粉黛眉间。
香色亦几何，小有即大还。
艳阳费浮花，微阳惜真韵。
月窟占奇芬，天根关大分。
冰雪又催年，自此接新运。
泰华与秋毫，巨细非定论。
和友人游洞岩追用须溪韵二首 其一
刘诜（元代）

岩里桃花千岁开，岩扉无复老仙推。万山挟洞人间断，一瀑如川天上来。

古殿碑横苔入字，忠臣像老月窥台。平生欧尹神清兴，为约秋风更往回。
早寒江上有怀
孟浩然（唐代）

木落雁南度，北风江上寒。
我家襄水曲，遥隔楚云端。
乡泪客中尽，孤帆天际看。(孤帆 一作：归帆)
迷津欲有问，平海夕漫漫。
题余府浮香亭
白玉蟾（宋代）

小亭低瞰小池边，日日春风醉管弦。
盘礴好穷诗世界，登临疑是水神仙。
玉萍掩映壶中月，锦鲤浮沉镜里天。
芍药牡丹归去后，花开十丈藕如船。
一斛珠
张抡（宋代）

光辉皎洁。古今但赏中秋月。寻思岂是月华别。都为人间，天上气清彻。
广寒想望峨琼阙。琤琤玉杵声奇绝。何时赐我长生诀。飞入蟾宫，折桂饵丹雪。
忘忧堂
文同（宋代）

磴道循城近，垣墙占地幽。
轩窗谁指画，砚席我优游。
不许簿书到，恐为图史羞。
此心元自适，何处欲忘忧。
好事近
仲并（宋代）

阀阅盛中州，冠冕共推华族。耐久松筠交契，更襟怀金玉。

诸儒皆自愧虚前，小试暂符竹。行看世官入践，继西枢前躅。右虚楚州
水调歌头·公幕府间
向子諲（宋代）

公幕府间。从游者，洪驹父、徐师川、苏伯固父子、李商老兄弟。是夕登临，赋咏乐甚。俯仰三十九年，所存者，余与彦章耳。绍兴戊辰再闰，感时抚事，为之太息。因取旧中师川一二语，作是词。

闰余有何好，一年两中秋。补天修月人去，千古想风流。少日南昌幕下，更得洪徐苏李，快意作清游。送日眺西岭，得月上东楼。
四十载，两人在，总白头。谁知沧海成陆，萍迹落南州。忍问神京何在，幸有芗林秋露，芳气袭衣裘。断送余生事，惟酒可忘忧。
徐叔明校书篆笔奇古复善丹青为予作汉江暮霭扇材极妙力求鄙句作此以赠
李彭（宋代）

曩时徐骑省，篆古逼秦相。后来得仍孙，毫端溟渤壮。

能回顿挫姿，丹青生意匠。馀酣写便面，万里烟莽苍。

何许捕鱼郎，落日荡双桨。无劳剪吴淞，安用买叠嶂。

真欲老是间，尘境孰非妄。怜君俱入妙，简远复清旷。

定为造物嗔，觅句聊分谤。
端约遗墨梅以诗谢之
蔡戡（宋代）

清香素质恼诗情，更倩挥毫为写真。
共挽东风拼一醉，不须摹仿费精神。
夜题
释绍嵩（宋代）

满庭松桂雨余天，病眼开时月正圆。
罗列众星依木末，安排流水落檐前。
倚松长啸宜疏拙，随处何妨且信缘。
白发青灯两无语，瓣香深炷夜堂禅。
咏史诗。回中
胡曾（唐代）

武皇无路及昆丘，青鸟西沈陇树秋。

欲问生前躬祀日，几烦龙驾到泾州。
东庄院
葛胜仲（宋代）

此君如佳士，得一不为少。如何弥岗峦，十里青未了。

泉源湛山椒，红亭藏缥缈。奔流泻万丈，穿林下萦绕。

居僧惜泉出，少借作溪沼。冰霜溅沫乱，琴筑仙音杳。

水竹自莫逆，独厌逋客扰。我亦愿结交，禅房寄深窈。

门前石盆潭，奁镜澄不挠。寺后仙人壁，崚嶒插云表。

卜游已经年，此志幸不夭。菟裘在何许，清境吾将老。
偈颂十五首 其六
释宝印（宋代）

来也宫殿随身，去也笙歌满路。侍者白头如新，赵州倾盖如故。
道林寺
赵汝谠（宋代）

伐鼓发东津，弭楫游西林。渺看汀渚隔，迥入烟云深。

脩庑涧风凉，古殿山气阴。晨彩发稚竹，夏音转幽禽。

寥寥放逐迹，落落羁旅吟。奇翰动屋壁，高名照冈岑。

文精公侯小，道胜天人钦。诚愿息世纷，傥期开士寻。

从之未可得，年鬓上愁侵。
和通判章承议 其二
彭汝砺（宋代）

卢商舟淅两岐间，四月军行八月还。龟息不妨窥道奥，鼠偷无敢近禅关。

云迷汉水沧浪水，雨湿蒲山岌嶪山。曷日与君同此乐，清言犹可慰衰颜。
无题
乐雷发（宋代）

大袖褒衣走浙淮，何人不识鹤山来。
只今心印谁传得，自摺通书拨篆灰。
初到荣州
陆游（宋代）

乱山缺处城楼呀，双旗萧萧晚吹笳。
烟深绿桂临绝壑，霜落残濑鸣寒沙。
废台已无隐士啸，遗宅上有高人家。
铃斋下榻约僧话，松阴枕石放吏衙。
杯羹最珍慈竹笋，缾水自养山姜花。
地炉堆兽炽石炭，瓦鼎号蚓煎秋茶。
少年远游无百里，一饥能使行天涯。
岂惟惯见蓬婆雪，直恐遂泛星河槎。
故巢肯作儿女恋，异境会向乡闾夸。
一杯径醉帻自堕，灯下发影看鬖花。
雨后回文
刘攽（宋代）

绿水池光冷，青苔砌色寒。竹幽啼鸟乱，庭暗落花残。
南乡子 倦
陈世祥（清代）

重门深闭。细草如烟烟满砌。日长睡起独凭栏。看鸳鸯。

双双飞去又飞还。
古邺城童子谣效王粲刺曹操
李贺（唐代）

邺城中，暮尘起。

将黑丸，斫文吏。

棘为鞭，虎为马。

团团走，邺城下。

切玉剑，射日弓。

献何人，奉相公。

扶毂来，关右儿。

香扫涂，相公归。
和丁使君八咏楼
姜特立（宋代）

使君政事妙如神，更有新诗字字新。
方仰高深如海岳，岂知出没尚参辰。
爱公自昔称贤守，喜我如今有主人。
况是苏州许酬唱，丘丹应得寄閒身。
和响泉叔父九月七日游惠山韵二首 其一
顾飏宪（清代）

纵目清秋宇宙宽，五湖浩荡一渔竿。胜游到处疑飞屐，新句拈来似弹丸。

吴岫云停看尺咫，蜀山翠扫忆千盘。如今好作林泉主，茶雨松风草阁寒。
野人
张笃庆（清代）

野人疏懒惯，门巷废将迎。骤雨溪声近，新晴树色明。

牛羊识村路，鸡犬傍柴荆。除却催租吏，寻常莫浪惊。
至燕城第九十六
文天祥（宋代）

往在西京时，胡星坠燕地。
登临意惘然，千秋一拭泪。
寒食卧病
白居易（唐代）

病逢佳节长叹息，春雨濛濛榆柳色。羸坐全非旧日容，

扶行半柳他人力。喧喧里巷蹋青归，笑闭柴门度寒食。
水龙吟 郑兰玉赋蜡梅，工甚，予拾其遗意补
张翥（元代）

玉人栀貌堪怜，晓妆一洗铅华尽。此花应是，菊分颜色，梅分风韵。萼点驼酥，口攒金磬，心凝檀粉。甚女贞染就，仙女绝胜，蜂儿童，鹅儿嫩。说与玉龙莫品，怕宫波、一般流浪。故人堪寄，折枝代取，江南春信。沉水全熏，檗丝密缀，额黄深晕。乍燕姬未识，是花是蜡，笑偎人问。
游霍童
陈嘉官（宋代）

洞寻黄鹤白鹤，峰过大童小童。
杖底泉声滴沥，水边树色空蒙。
寓舍杂题三首 其一
周紫芝（宋代）

久作乘风去，重寻听雨眠。更无轻絮落，又见小荷圆。

芍药何人种，茂葵一笑妍。乱离归未得，且复此经年。
送刘得华赴汉阳教授二首
赵蕃（宋代）

汉阳在何许，越在河之北。
圣朝富文物，要使均万国。
辍我学省彦，以为远方重。
化成亟归来，明堂待梁栋。
蝶恋花（秦乐家赏花）
张孝祥（宋代）

烂烂明霞红日暮。艳艳轻云，皓月光初吐。倾国倾城恨无语。彩鸾祥凤来还去。

爱花常为花留住。今岁风光，又是前春处。醉倒扶归也休诉。习池人笑山翁语。
题二贤祠
杨奂（金朝）

从经操懿狎孤儿，世事尤非扣马时。若道后人真可诳，空山焉有二贤祠。
野馆秋声
林鸿（明代）

淅沥寒声处处疑，空庭寥阒月明时。萧萧卧听生秋思，草木凋零人未知。
荔支湾
梁以壮（明代）

今古茫茫类转蓬，荔支湾上思何穷。昌华香雾沉春水，南汉风流结暮虹。

双阙望巍非甚近，甘泉连络总相通。行人指点离宫处，时见遗钗野草中。
寄婺州赵尚书产夫二首
王迈（宋代）

大雅千年一嗣音，人如美玉更良金。
清修山泽臞儒样，恻怛河沙古佛心。
北阙方瞻台斗践，东嘉还借福星临。
中兴宗衮留衣钵，大有苍生望作霖。
元日即事四首 其三
程公许（宋代）

憧憧行李不曾休，消遣年华古渡头。得似青衿专挟册，浪随黄帽熟操舟。

归装趁得椒花颂，洗盏连呼柏叶浮。容易一年春又换，赏心可欠七年酬。
又和诸公作雪月歌
方岳（宋代）

月观夜午雪观早，酒兴崔嵬诗潦草。
梅花在傍具知状，唤渠收拾秋崖藁。
月边雪边同一寒，诗成不许凡人看。
年年月寒雪寒处，老骨槎牙倚枯树。
不知天下人，面有三寸尘。
政使书痴传癖犹可憎，而况无风无味之钱神。
麾之门外，问诸水滨。
非我不与相比邻，渠自胸次不我亲。
千古万古赤壁月，千古万古剡溪雪。
天荒地老方可人，当日人曾笑渠拙。
有酯不可无吾诗，无月无雪无人知。
梅花亦不用收拾，付与万窃更相呼。
雪如琼瑶月如水，青山白发时乎时。
有薇可羹螯可嚼，此味勿令儿辈觉。
四海诸公共往来，雪中与渠无适莫。
万年寺
赵师秀（宋代）

万年山木有千年，石路阴深到缭垣。
几片云闲谁是主，一条流缭不知源。
土栽芍药尤胜木，僧说猕猴极畏猿。
夜半空堂诸境寂，微闻钟梵亦成喧。
冉溪
柳宗元（唐代）

少时陈力希公侯，许国不复为身谋。
风波一跌逝万里，壮心瓦解空缧囚。
缧囚终老无余事，愿卜湘西冉溪地。
却学寿张樊敬侯，种漆南园待成器。
九仙台遥寿陈明水公
罗洪先（明代）

云霞东望数峰高，海上何年熟碧桃。却忆含香趋帝阙，早从止辇见人豪。

青原对雨春风暮，雪浪惊秋夜梦劳。处处咏归童冠侣，兴来且莫赋离骚。
雨晴
陆游（宋代）

山川炳焕似辟国，风雨退收如解严。
老子真成无一事，抱孙负日坐茆檐。
陈严二君频送蜡梅因以成咏
赵蕃（宋代）

缀蜡为花荆作枝，列为梅种自何时。
诗多划木初无与，贤比兰荃又见遗。
只道品题终不遇，岂期坡谷解相知。
却怜二士空齐鲁，不及西都讲盛仪。
送曹西士宰建昌
翁卷（宋代）

买得秋风棹，江行不问程。
谁知书判笔，中有惠慈情。
旧治川僧说，新衔楚吏迎。
名山皆在望，应费好诗评。
谢蒙城善友惠米
释子淳（宋代）

客到蒙城有信归，殷勤惠米助晨炊。
老僧钵满慵相唤，长者恩深只自知。
粒粒圆成难著会，明明嚼碎更何疑。
赵州遗语诚非谬，一饱元来忘百饥。
暇日登尚絅秀才楼居率成四律以贺 其三
唐桂芳（明代）

天上归来鬓未华，多应勾漏问丹砂。祖孙百里德星会，父子一门茂宰家。

无复山河加铁劵，空遗雨露浥黄麻。老生奔走闽南道，曾见春风满县花。
飞仙归来词题武林朱以方招鹤轩
孙蕡（明代）

飞仙兮归来，无徘徊乎临皋。蜀江雪落滩嘈嘈，潜龙起舞风怒号。

霜明赤壁山月高，琼琚仙翁魂梦劳。飞仙兮归来，无容与乎青田。

春龙破玉耕紫烟，群仙环佩声锵然。思乘逸响盘九天，羽衣不得长蹁跹。

飞仙兮归来，无留恋乎高轩。华衣巍冠多祸愆，漳河之水流潺湲。

商都绿草生芊绵，崇居广厦不可以久延。飞仙兮归来，无嘹唳乎华亭。

琳琅金薤惭世英，文章锦绮身后名。终古白璧多青蝇，三吴云间不可以久宁。

飞仙兮归来，无浩荡乎辽海。离家一去三千载，蜃气罡风晦文采。

华表凌寒欲谁待，城郭如故人民改。飞仙兮归来，归翱翔乎馀杭。

武林水绿山青苍，海潮八月来钱塘，潮头白马神龙骧。

西湖凯风菱芡香，三高琪树可以栖玄裳。飞仙兮归来，归同隐于越山。

临清屠苏云半间，晴窗月榭开雕阑，画楹翠筠玉珊珊。

素琴鸣丝朝罢弹，匏尊浊酒可和颜。衣汝以五彩之春云，食汝以百斛之琅玕。

轩庭不惊乐且闲，飞仙归来莫盘桓。
过龙湾五王阁访友人不遇
戴叔伦（唐代）

野桥秋水落，江阁暝烟微。白日又欲午，高人犹未归。

青林依古塔，虚馆静柴扉。坐久思题字，翻怜柿叶稀。
薛使君生日
程洵（宋代）

春来一雨不终日，处处野田龟兆坼。使君闵雨雨应期，插水新兆绿如织。

人言兆好岁定丰，民感使君慈父同。生朝共上千岁寿，酒酌流霞花袅红。

使君为德岂但此，念念爱民如爱子。阴功无数只天知，报以长年固其理。

青衫短簿人莫知，索米不充方朔饥。香山松鹤举无有，但采民言成颂诗。
秋怀十首
陈师道（宋代）

潭潭明光殿，稽首西方僊。
平生修何行，步有黄金莲。
我岂昔好径，报以履下穿。
洗足坐道场，卒卒此何缘。
赋成中丞临川侍郎西园杂题十首·射堋
宋祁（宋代）

栖鹄云侯迥势开，主人留客侑金罍。
欲知谢尚风流极，赌得将军鼓吹来。
木兰花减字（和人对雪）
陈师道（宋代）

清愁叠积。更莫迟留春酒逼。吹面和风。梅信新来一线通。

危楼面望。雪满群山开画障。目断瑶川。同凭阑干意几般。
寄隰州李九使君
晁说之（宋代）

隰州太守诗来好，何事新诗不寄来。
岁暮异乡思里社，山寒宿雪启樽罍。
数茎白发何堪照，一寸丹心未肯灰。
唯有早归箕颍计，暮酬朝唱不论才。
晚凉看洗马
林希逸（宋代）

倚杖试徜徉，幽看野兴长。归鸦凌薄晚，洗马就微凉。

落日明蘋渚，轻风拂柳塘。遥观千顷雪，静涤四蹄霜。

喷沫随流水，摇騣洒夕阳。尘缨应可濯，阔步逐飞黄。
宇文晁尚书之甥崔彧司业之孙尚书之子重泛郑监前湖
杜甫（唐代）

郊扉俗远长幽寂，野水春来更接连。锦席淹留还出浦，

葛巾欹侧未回船。尊当霞绮轻初散，棹拂荷珠碎却圆。

不但习池归酩酊，君看郑谷去夤缘。
山禽
韩淲（宋代）

势路权门不负人，林亭花竹且藏身。山禽地瘴嘲啾叫，又使无明动一尘。
兵戈日与西越诸君隐居湖上
张穆（明代）

川原无地不风尘，且向渔樵共隐沦。芳草断魂谁是侣，孤灯燃梦客中身。

人人远忆桃花路，日日愁看虎豹邻。从古士穷方见节，采薇相饷莫忧贫。
初离山阳
张耒（宋代）

落月昏昏向水低，五更残烛一声鸡。祇应魂梦犹东去，从此扁舟日向西。
姜如须花烛词和万茂先韵
黎遂球（明代）

遥夜吹箫听凤来，烛花频剪漏频催。帘垂竹阁禁行立，香扑梅频望绕回。

玉燕舞烟钗翠袅，金龙盘月镜云堆。何烦渡口歌桃叶，家傍红阑柳浪隈。
不寐
杨守陈（明代）

客夜耿无寐，其如钟漏稀。
入帘霜气重，当户月华微。
切切候虫语，萧萧寒叶飞。
拥衾成永叹，不是为无衣。
忆弟二首（时归在南陆浑庄）
杜甫（唐代）

丧乱闻吾弟，饥寒傍济州。人稀吾不到，兵在见何由。

忆昨狂催走，无时病去忧。即今千种恨，惟共水东流。

且喜河南定，不问邺城围。百战今谁在，三年望汝归。

故园花自发，春日鸟还飞。断绝人烟久，东西消息稀。
口占
程畹（清代）

于世真无补，飘零赘此身。自然消意气，何处著经纶。

有梦翻愁夜，无花懒过春。对人常默默，龙性亦能驯。
游鸳鸯湖分韵得落字
袁华（明代）

寂寞虚斋静，汎览方舟乐。大堤横卧虹，飞杠高渡鹊。

川阴云气横，水阔天光落。荒苔积宝园，坏垒鸣金橛。

余横感樗散，抚景嗟离索。行觞藉草饮，斜阳下林薄。
奉和袭美吴中言情见寄次韵
陆龟蒙（唐代）

菰烟芦雪是侬乡，钓线随身好坐忘。徒爱右军遗点画，

闲披左氏得膏肓。无因月殿闻移屟，只有风汀去采香。

莫问江边渔艇子，玉皇看赐羽衣裳。
别凌云士友
程公许（宋代）

三生缘法熟嘉州，乘兴俄成十月留。
山水纵观方得趣，交朋莫逆忽同头。
淋淳张饮梅花岸，惨淡分携杜若洲。
恨欠白崖陪杖屦，春风和明媚及同游。
嬉春曲陈公载索和用韵 其二
黎民表（明代）

芳草春阴垂钓矶，寒城斜日闪朱旗。熏人欲醉怜花气，送客无情是柳丝。

画楫迥随兰浦入，金尊还傍竹阴移。江湖十载浑疏放，空愧青楼半额眉。
南乡子
张浚（宋代）

迟日惠风柔。桃李成阴绿渐稠。把酒樽前逢盛旦，凝眸。十里松湖瑞气浮。

功业古难侔。宜在凌烟更上头。已向眉间浮喜气，风流。千岁三分万户侯。
夜饮药寮次景思韵
洪适（宋代）

主人知我乐郊居，药圃嘉招走尺书。笑语池边欣促席，醉归林下却肩舆。

正闻雁过猿啼后，更是风清月白初。见说长安消息近，却须高兴谢鲈鱼。
幽州图
刘攽（宋代）

鄙夫平居常叹息，蓟门幽都皆绝域。安得猛士守北方，力排敌绝复禹绩。

田生手携朔漠图，丹书万里之强胡。挂图高堂素壁上，壮或阴山来坐隅。

长城迢迢属沧海，古塞历历生黄榆。纵横指顾皆旧物，抚事慨时惊呼。

太平壮士多虚死，念君避胡来万里。九关深沉虎豹恶，布衣何由说天子。

卷图还君意黯然，咄嗟世事非余耻。
题水村晚影图
刘崧（元代）

日照乱山如涌涛，忽随烟雾落平皋。桥西旧有幽人屋，门外青松特地高。
季眉观察出生挽诗索和久无以应适舟泊沅江因次吴南屏学博题仙亭倚醉图诗韵奉答兼寄南屏岳州
杨彝珍（清代）

羽人不死居仙乡，玉函多贮长生方。试往求之隔瀛海，渺焉不生嗟汪洋。

人生百年总蜕化，累累冢并青山昂。造物偶遗自有意，莫嫌鬓雪思遮藏。

若令早暮获闻道，奚辞委骨山之阳。默数故人余有几，年来多赴松柏冈。

独我与子经丧乱，余生尚见须眉苍。老去安心耽静域，间来习静憎欢场。

闻道去年届周甲，烽烟正喜清南疆，贺客填门举寿斝，当筵尽佩茱萸囊。

先生再拜谢祝嘏，命奴置砚迎风廊。但乞吟侪作楚些，侑樽聊佐松醪香。

差生只鸡与斗酒，他年再荐桥公觞。哀吟不妨咏山鬼，醉舞共许成诗狂。

朅来往吊魏城墓，有泪暗堕棠梨旁。犹忆东风初觌面，不禁肠断悲王昌。

贤豪作达一生死，何为苦悼金蝉凉。仙亭倚酎有胜概，临风令我怀荷塘。

差年较我一岁长，久要白首浑难忘。径当放棹远相访，塔间铃语咻丁当。
偈颂二十二首 其三
释道生（宋代）

飞金乌，走玉兔，闰月十日又过去。无位真人不可寻，一夜霜风打门户。
咏物二十四首
周凯（清代）

采得珊瑚采石帆，根生海底石巉岩。花瓷亦作邀清供，终觉差池臭味咸。
张果老倒骑驴图
郑思肖（宋代）

云是尧时丙子生，狂踪怪迹恣幽情。拗驴面目不须看，一任骑来颠倒行。
山行口占题建溪驿壁
徐熥（明代）

客路当残岁，凄然正忆家。山童不解事，停马折梅花。
寓意漫成
蔡必荐（宋代）

东邻老翁富钜万，每日关门常独饭。
西邻少居钱不百，每日开筵延上客。
老翁回头问少年，君家宾客何骈阗。
少年答曰翁不知，人生许得几何时。
翁看日月如流水，牢锁黄金与阿谁。
洋州三十景·冰池
鲜于侁（宋代）

东西横塘里，积叠昆岭玉。
潜鳞知几何，还待春风触。
将旋莲厅留别张小琴
金武祥（清代）

何幸风规接老成，五旬重聚倍心倾。人能孝友多真性，诗到和心是正声。

已向词章投臭味，更从道义见交情。不堪同是离家客，临别殷勤百感生。
次韵赵克勤吏部六首
刘克庄（宋代）

两鬓星星暮景斜，清狂减似向来些。
短供未至瓶无粟，妖梦皆因笔有花。
赠诗僧
方岳（宋代）

瀑泉癞可能诗最，毕竟难为本色僧。
要识庐山真面目，一溪明月冷於冰。
今皇帝陛下一诏征兵…次第归降臣获睹圣功辄献歌咏
杜牧（唐代）

捷书皆应睿谋期，十万曾无一镞遗。汉武惭夸朔方地，

周宣休道太原师。威加塞外寒来早，恩入河源冻合迟。

听取满城歌舞曲，凉州声韵喜参差。
夜起
谢迁（明代）

梦腾穗帐奈蚊雷，更觉轻风忽远来。声在树间秋信蚤，漏当夜远斗杓回。

莲乘玉井新分叶，露忆金茎旧赐杯。起坐空亭清不寐，远轮山月共徘徊。
相如琴台
卢照邻（唐代）

闻有雍容地，千年无四邻。园院风烟古，池台松槚春。

云疑作赋客，月似听琴人。寂寂啼莺处，空伤游子神。
放萤怨
刘言史（唐代）

放萤去，不须留，聚时年少今白头。架中科斗万馀卷，

一字千回重照见。青云杳渺不可亲，开囊欲放增馀怨。

且逍遥，还酩酊，仲舒漫不窥园井。那将寂寞老病身，

更就微虫借光影。欲放时，泪沾裳。冲篱落，千点光。
和毛 其七
穆脩（宋代）

江墅幽居好，名山对九华。疏篁十馀亩，古屋两三家。

碓下鸡争黍，篱根虺逐蛙。水边閒送目，独鸟在秋槎。
子夜吴歌·春歌
李白（唐代）

秦地罗敷女，采桑绿水边。
素手青条上，红妆白日鲜。
蚕饥妾欲去，五马莫留连。
次张伯麟庆符
胡铨（宋代）

往事浑如一梦中，回思吴越腋生风。
云閒别岭千层碧，日落西湖一抹红。
上竺留题陈迹在，孤山游赏故人空。
莫将句搅幽人意，我辈缘诗正坐穷。
温陵太守赵右司惠诗求荔子适大风雨扫尽辄和
刘克庄（宋代）

端明仙去谱犹存，珍重君侯拂藓痕。
法石白虽无一颗，太仓红已饱千村。
次韵同院晚春 其一
李正民（宋代）

病思愁肠叵奈何，新诗无复苦磋磨。欣闻郢客阳春曲，罢唱吴磋小海歌。

幽径雨馀芳草绿，小园风静落花多。融樽正好酬佳景，休叹朋簪不我过。
家藏画鹊二轴其一棠梨结子青黄叶亦虫蚀尚带
舒岳祥（宋代）

棠子青黄带晚妍，忘机好鹊压枝偏。
从来报喜无憎恶，借汝庭柯取次眠。
上丞相寿
戴栩（宋代）

赤墀黄阁自从容，人咏元和第一功。
万象晓归仁寿镜，旌旗初下玉关东。
句
邵雍（宋代）

水光连夜白，雪意共云低。
与秦少章题汉江远帆五首 其五
晁冲之（宋代）

石似浣沙石，江如濯锦江。征帆向何处，云雾晦蓬窗。
初秋夜过曾以三缮部得尊字
欧大任（明代）

凉色爱清尊，银鞍夜到门。知予思露掌，为客扫风轩。

满目时人态，平生国士恩。片心秋月下，微尔共谁论。
偈六十九首
释道宁（宋代）

祖师妙旨，觌面无私。
该括古今，何尝欠少。
自是根机不等，见有差殊。
方便门开，为君举唱。
次韵谢刘太丞
许及之（宋代）

世事羊肠有几回，功名随意芥为杯。放教春色归繁杏，禁得东风是落梅。

天上有人调玉烛，边头何地筑金台。朝廷仄席思耆旧，诏逐阳和蚤晚来。
天宁长老新斋堂请转语
吴潜（宋代）

慧公幻出一斋堂，巨栋危梁压十方。
更有心堂无量阔，阔中别有好思量。
十五日郊迎朱丹园
林占梅（清代）

晓起藤舆出竹城，芳原绿水涨春耕。青旗未待田间劝，何处不闻布谷声。
东风第一枝（壬戌闰腊望，雨中立癸亥春，与高宾王各赋）
史达祖（宋代）

草脚愁苏，花心梦醒，鞭香拂散牛土。旧歌空忆珠帘，彩笔倦题绣户。黏鸡贴燕，想立断、东风来处。暗惹起、一掬相思，乱若翠盘红楼。

今夜觅、梦池秀句。明日动、探花芳绪。寄声沽酒人家，预约俊游伴侣。怜它梅柳，乍忍俊天街酥雨。待过了一月灯期，日日醉扶归去。
秦中苦雨思归，赠袁左丞、贺侍郎
孟浩然（唐代）

苦学三十载，闭门江汉阴。用贤遭圣日，羁旅属秋霖。

岂直昏垫苦，亦为权势沈。二毛催白发，百镒罄黄金。

泪忆岘山堕，愁怀湘水深。谢公积愤懑，庄舄空谣吟。

跃马非吾事，狎鸥宜我心。寄言当路者，去矣北山岑。
两节妇为毛给事用成作
边贡（明代）

姑曰妇，嗟尔芳龄始二九，绿发红颜何可守。妇曰姑，上红姑，下红雏。

姑不舅负，吾宁忍负夫。妇姑相向中庭立，抱雏爇芗吁天泣。

天乎不剪毛氏宗，臼甘自舂井自汲。雏生三雏宗日彊，更红小雏如凤凰。

苞羽翩翩被五采，远簪白笔登岩廊。登岩廊，心独苦，回望滇南两丘土。

君不见贞女墓，上木青青高入云，路人竞指毛家坟。
句
黄钧（宋代）

水远山遥疑剑断，风愁雨恨只铃知。
留题重光寺罗汉院赠宪上人
梅挚（宋代）

人尽游方证佛心，师心无着外三乘。
莲花结社新吟远，玉纸抄经旧价腾。
药杵半和铃索响，茶烟轻共衲云蒸。
我来与话高僧事，冷笑支公学养鹰。
三月十九日同人集花之寺看海棠 其一
潘世恩（清代）

花事今如许，春光又一年。恰逢新雨后，难得薄寒天。

宿酒朝犹殢，轻阴昼欲眠。最宜文字饮，此地况幽偏。
隔浦莲
吴潜（宋代）

扇荷偷换羽葆。院宇人声窈。独步亭皋下，阑干并、栖幽鸟。新雨抽嫩草。檐花闹。一片萍铺沼。
燕雏小。书空底事，那堪手版持倒。今来古往，几见北邙人晓。乡号无何但日到。休觉。陶然身世尘表。
吊元鲁山 其九
孟郊（唐代）

黄犊不知孝，鲁山自驾车。非贤不可妻，鲁山竟无家。

供养耻佗力，言词岂纤瑕。将谣鲁山德，赜海谁能涯。
绝句六十四首
张伯端（宋代）

异名同出少人知，两者玄玄是要机。
保命全形明损益，紫金丹药最灵奇。
农家三首 其二
李彭（宋代）

自我曾高时，以有此土田。一朝均租赋，吏文沸相煎。

南邻势炙手，北邻富薰天。啸聚乌合众，变诈挥金钱。

本心抑兼并，瘠土赋委填。如闻下温诏，膏泽为洗湔。

但愿多乐岁，鼓腹常便便。
王炎弼安吉丞厅真清轩和沈文伯韵
曾协（宋代）

青山如君子，臭味我族类。
向来傲官府，正自恶俗吏。
主人清且贤，菽水无虚伪。
胸次尘滓尽，端可肖人意。
轩窗自罗列，献此重叠翠。
公余一隐几，举目穷幽事。
昔为幕中宾，妙语了同异。
孰堪畏栖迟，胜境配高义。
要从孺子濯，不逐众人醉。
呤哦坐书丛，袖手太阿利。
沈侯负能名，二绝一言蔽。
聊同座右铭，此语君莫坠。
夏夜饮客
陈造（宋代）

矻矻官曹兴易穷，得闲何惜一樽同。
傍愁边到无恶客，从竹间来皆好风。
胜日诗狂输酒圣，转头渭北复江东。
雕鞍未作扶携去，更放兰缸子夜红。
邻圃求桂花并收坠英
陈深（宋代）

万里西风桂树秋，蟾宫云箔夜香浮。
何当净洗红尘梦，乞取一枝遮醉眸。
送庐陵李宰养直之官兼呈刘寺簿四首 其三
彭龟年（宋代）

入仕不为宰，无异面墙壁。如何今世人，指作富贵厄。

区区为身谋，反谓第一策。皇皇百里民，谁为访休戚。
听客话二首
方回（元代）

一叟西郊至，农谈半日閒。
但容身少健，未觉世多艰。
役倚淘金免，逋期获麦还。
苦辛仍节俭，聊得老田閒。
和范待制秋兴
陆游（宋代）

山泽沉冥气尚豪，鬓丝未遽叹萧骚。
已忘海运鲲鹏化，那计风萧燕雀高。
万里客魂迷楚峡，五更归梦隔胥涛。
故知有酒当勤醉，自古宁闻死可逃？
牛背双鸜鹆
梅尧臣（宋代）

牛背双鸜鹆，烟陂共入时。
草枯行解美，日晚趁群迟。
闲载宁辞远，相鸣不间雌。
初惊牧人去，飞上野桑枝。
元夕
张九成（宋代）

前年元夕宴谯门，万朵红灯闹早春。
谁谓今宵顿寥落，长天独拥一冰轮。
栖禅暮归书所见二首
唐庚（宋代）

雨在时时黑，春归处处青。
山深失小寺，湖尽得孤亭。

春着湖烟腻，晴摇野水光。
草青仍过雨，山紫更斜阳。
暮投宝林禅室赠彻上人
区大相（明代）

平明驱下泽，昏黑渡危桥。只为迷方久，非关觉路遥。

莲灯明丈室，香饭具僧瓢。不待闻钟梵，先令尘虑消。
送钤辖馆使王公
李畋（宋代）

郤縠诗书奕世传，西人歌德别戎旃。三朝功业标勋府，四稔恩戎播蜀川。

耦射隔花闻破帖，分题临沼间中筵。归朝圣旨俞佥望，畿内封侯养重权。
烛影摇红·梅雪飘香
赵长卿（宋代）

梅雪飘香，杏花开艳燃春昼。铜驼烟淡晓风轻，摇曳青青柳。海燕归来未久。向雕梁、初成对偶。日长人困，绿水池塘，清明时候。帘幕低垂，麝煤烟喷黄金兽。天涯人去杳无凭，不念东阳瘦。眉上新愁压旧。要消遣、除非殢酒。酒醒人静，月满南楼，相思还又。
香林长老为其师叔祝香求诗
龚璛（元代）

故纸堆中唤师叔，香林花叶续传灯。寻思四十年前事，只为茶毗一个僧。
贺东宫诞辰
王炎（宋代）

万国乾符正，千龄鼎祚长。
春禖膺眷顾，甲观肇休祥。
紫极联前曜，青宫位少阳。
五云凝喜色，重日烂荣光。
继体临崇福，承颜侍未央。
犀簪群后表，象略两宫旁。
气接金行爽，天开火德昌。
慈皇年有永，大帝寿无疆。
钦爱诚弥笃，温文德自彰。
乔枝方叠荫，瓜瓞寝垂芳。
储禁铜扉肃，官僚玉佩锵。
旌麾张十戟，筍簴列三厢。
恭命来南纪，驰情望左坊。
也叨持虎节，莫预献鸾觞。
海润涵群汇，霞骞映四方。
愿言申戬谷，夷夏仰元良。
寄王提举
何梦桂（宋代）

地到偏方苦雪霜，苍生寒谷望春阳。
一麾使节来天上，万口行碑在路傍。
里役庄成民弛担，关征法简旅行粮。
只今骑鹤扬州去，剩得新诗富锦囊。
有双鹤留在洛中忽见刘郎中依然鸣顾刘因为鹤叹…答之
白居易（唐代）

辞乡远隔华亭水，逐我来栖缑岭云。

惭愧稻粱长不饱，未曾回眼向鸡群。

荒草院中池水畔，衔恩不去又经春。

见君惊喜双回顾，应为吟声似主人。
和贾簿雪
薛季宣（宋代）

早起怪吾庐，去天才一尺。始疑大朴还，掩尽几陈迹。

比屋皆可大，列土班圭璧。照我烂轻明，却似初出日。

仰头不可见，恐是老鸦食。拟倩玉川子，叫阍闻帝席。

穹壤合为容，事乃非人力。心胆为之寒，且退然枯荻。

曲身今已直，促织休唧唧。此意可告客，苦乏郑庄驿。

履霜至坚冰，何当介如石。鹁鸪有逐妇，相从如娣侄。

饥蹲苦树颠，到夜无入室。自蜡登山屐，借问何所适。

我亦无所适，皓皓期太乙。庶见太昊氏，鹢视剖我臆。
隆佑太后挽歌辞三首
刘子翚（宋代）

俭约身为率，忧勤寿岂延。
钟残长乐夜，日断泰陵烟。
归驭应奔月，余勋赖补天。
伤心南渡日，一棹赣江船。
偈二十二首 其三
释子淳（宋代）

危峦萧洒古禅宫，信步重归趣无穷。风卷白云天界净，一轮红日正当空。
寄诗友
齐己（唐代）

天地有万物，尽应输苦心。他人虽欲解，此道奈何深。

返朴遗时态，关门度岁阴。相思去秋夕，共对冷灯吟。
忆长安。二月
鲍防（唐代）

忆长安，二月时，玄鸟初至禖祠。百啭宫莺绣羽，

千条御柳黄丝。更有曲江胜地，此来寒食佳期。
仰和卫尉新渝侯巡城口号诗
萧纲（南北朝）

帝京风雨中，层阙烟霞浮。玉署清馀热，金城含暮秋。

水观凌却敌，槐影带重楼。
题李大将军郑大司马阅武诸营册
胡应麟（明代）

精甲横陈大野傍，上公文武并鹰扬。貔貅万队连营出，鱼鸟千群列阵翔。

剑拂天山红日近，旌悬辽海白虹长。功成羽猎仍题赋，不道词人是姓扬。
驱驰
屈大均（明代）

驱驰未觉始衰年，穷似扶风且益坚。笑为神州加饮食，愁归罗峤卧云烟。

月含疏雨光微冷，花得清江影亦妍。白发不须催老大，河清应在杖乡前。
酬陆三与邹十八侍御
武元衡（唐代）

城分流水郭连山，拂露开怀一解颜。令尹关中仙史会，

河阳县里玉人闲。共怜秋隼惊飞至，久想云鸿待侣还。

莫恨殷勤留此地，东崖桂树昔同攀。
蜡梅
刘安上（宋代）

双成送我蜡梅花，夜静幽香自一家。疑是素娥乘月下，淡黄衣袂紫云车。
沁园春·咏菜花
陈维崧（清代）

极目离离，遍地濛濛，官桥野塘。正杏腮低亚，添他旖旎；柳丝浅拂，益尔轻飏。绣袜才挑，罗裙可择，小摘情亲也不妨。风流甚，映粉红墙低，一片鹅黄。
曾经舞榭歌场，却付与空园锁夕阳。纵非花非草，也来蝶闹；和烟和雨，惯引蜂忙。每到年时，此花娇处，观里夭桃已断肠。沉吟久，怕落红如海，流入春江。
偈颂三首 其三
释行巩（宋代）

雪峰辊毬，禾山打鼓。秘魔擎叉，道吾作舞。
峡山飞来寺 其一
伦以诜（明代）

寺下清江不尽流，萦回百折壮南州。草当茵席烟当户，云作亭台石作楼。

客路风高长似暝，佛堂花发可怜秋。空门尚有飞来日，莫怪南沿北溯舟。
江南送别
韩偓（唐代）

江南行止忽相逢，江馆棠梨叶正红。一笑共嗟成往事，

半酣相正似衰翁。关山月皎清风起，送别人归野渡空。

大抵多情应易老，不堪岐路数西东。
春日杂兴十首
秦观（宋代）

东方有美人，容华茂春粲。
抱影守单栖，含睇理哀弹。
声意一何守，所欢邈云汉。
徒然事膏沐，孰与徂昏旦。
微诚浪自持，嘉月忽复晏。
巧转度虚棂，飞红触幽幔。
岁岁芳草滋，夜夜明星烂。
合并会有时，索居不必叹。
和林安圣承议别试所即事
华镇（宋代）

骤阻文闱密密关，不堪霖雨作新寒。暂违尘鞅閒还好，喜得朋新静可安。

樽俎不陈无过举，笑谈相酢有馀欢。共知佳节行相近，须把程文继日看。
思平泉树石杂咏一十首。海鱼骨
李德裕（唐代）

昔日任公子，期年钓此鱼。无由见成岳，聊喜识专车。

皎皎连霜月，高高映碧渠。陶潜虽好事，观海只披图。
又答前人二首 其一
萧立之（宋代）

落日骚兰国，沧洲水鹤身。淮南招隐赋，同谷念归人。

篱落秋声入，西南局势新。可怜潘岳辈，只待拜车尘。
平台
陈沂（明代）

海气生华蜃，天光落采虹。
穹阶曾帝陟，飞观有仙通。
燕士何年召，周民不日攻。
禁西伤旧事，七校指离宫。
归溪上
释道潜（宋代）

市朝尘土污人衣，远忆云山便赋归。溪水绕门秋欲晚，苕花漠漠鹭鸶飞。
南普陀长至夜望月呈石遗师
龚乾义（清代）

穷日盲风可小休，穹楼寥夕暂舒眸。清光无改顽山丑，暗汐如将枉渚浮。

试遣微吟回夙尚，漫凭节物逭乡愁。人间鹏鴳真何限，乞示心源学至游。
舟中戏书
释绍嵩（宋代）

乔木荒城古渡头，鸟啼花落水空流。
从吾所好烟波上，祗在船中老便休。
和邓温伯内翰九月七日约游北高峰
韦骧（宋代）

幸奉清游入翠微，阴云漏日照旌旗。登高预整孟嘉帽，访古閒寻白傅诗。

桂子正传飘岝峉，菊英先喜泛琉璃。公归留宿湖山暮，恐误郊关竹马儿。
五子诗 其五 王比部世贞
徐中行（明代）

元美自名家，弱龄骋高步。骀荡尚书省，深衷托词赋。

雅郑难为听，聋俗多所误。寥寥韶濩音，师涓独早悟。

卓荦李中郎，携手即广路。骐骥憙服骧，千里不反顾。

高歌送浮云，阴阳莽回互。调笑天地间，焉知中所慕。

千载亦须臾，宁论贵与富。惟有琼瑶篇，可以垂竹素。
连雨有感
曹勋（宋代）

连雨霏霏作晓阴，倚栏不复见遥岑。
已疏日上三竿报，只听风随十日霖。
枝上绽梅肥自坠，庭中新绿色逾深。
田苗涨水横斜卧，甚悯为农种植心。
由弯崎至罗汉门杂咏 其三
郑兼才（清代）

流水弯环土岸崩，下临无地古亭坑。须知缺处人工补，可有扶栏护客行。
暂到
释惟一（宋代）

骑鲸捉月莫辞劳，海角天涯打一遭。
后夜再三捞摝得，碧天云静一轮高。
谒金门·闲院宇
卢祖皋（宋代）

闲院宇。独自行来行去。花片无声帘外雨。峭寒生碧树。
做弄清明时序。料理春酲情绪。忆得归时停棹处。画桥看落絮。
过淮
梅尧臣（宋代）

侍亲数数来浮汴，护榇迢迢复渡淮。
旨蓄曾无御寒具，细君唯渡隐居钗。
月衔远入鱼衔浪，潮退长汀蚌阁崖。
素服华颠色相似，青铜不忍见形骸。
赠魏宪
魏宪叔（宋代）

炎祚无疆越万龄，如何夷卤尚凭陵。中兴事业须王导，拨乱韬凭要孔明。

剧盗已分齐钺定，端星行指泰阶平。呼韩朝渭非难事，好继当时丙魏声。
挽王漕稚川
赵善括（宋代）

紫荷余爱在，皂盖填名城。
膏泽流千里，嘉谋肃五兵。
林泉多雅趣，桑梓有深情。
道大虽难用，详观月旦评。
宗师云江还山虞侍讲惠诗有词请大洞箓
张雨（元代）

丹凤楼前返羽车，清诗满袖出京华。雕虫徒刻三年楮，补衮应餐五色霞。

太白晚传青绮帔，元种早授玉门砂。要知不隔金闺步，常是相从太极家。
辛丑中秋不见月
韩琦（宋代）

懊恼闲云取次生，中秋观月误人情。一时虽不充群望，万古终人掩至明。

疑有阴魔憎好事，更虞淫雨害丰盛。须知席上徘徊意，直似葵心向日倾。
和张燕公耗磨日饮（一作张说诗）
赵冬曦（唐代）

上月今朝减，流传耗磨辰。还将不事事，同醉俗中人。

春来半月度，俗忌一朝闲。不酌他乡酒，无堪对楚山。
秋夜投惠山不二门宿将于质明陪祀家祠
浦淮音（清代）

山色偏于夜色佳，况饶秋意满庭阶。室虚生白月当午，香远益清风入怀。

饷列野蔬消茗椀，弈翻新谱落松钗。一宵尘梦祛应尽，好借安禅作散斋。
再送潘恭叔
楼钥（宋代）

我似冥鸿弋犹慕，君如放鹤去还归。
秋空今日真成去，好伴闲云自在飞。
甲申雨
陆游（宋代）

老农十口传为古，春遇甲申常畏雨，风来东北云行西，雨势已成那得御。
山阴泆湖二百岁，坐使膏腴成瘠卤。
陂塘遗迹今悉存，叹息当官谁可语！甲申畏雨古亦然，湖之未废常丰年。
小人那知古来事，不怨豪家惟怨天！
久雨后郊外独行
郑思肖（宋代）

新秧遭水毁，岁事正关情。日没虎狼出，城荒荆棘生。

清流不可污，古道竟谁行。阔步独归去，茅檐月自明。
和田家
赵希逢（宋代）

布衫裁就短平腰，两两三三步小桥。
粗态撩人在何处，山花鬓畔露村娇。
八月二十六日挈全眷南归口占
张洵佳（清代）

从此逍遥别有天，一鞭径指暮云边。身回故国三千里，梦醒黄粱十八年。

儿女团圞新眷属，簪缨摆脱小神仙。鬓毛渐落乡音改，笑诵唐人老大篇。
后园桃李花
梅尧臣（宋代）

后园桃李花，灼灼复皎皎。南枝开已繁，北枝萦尚少。

蘤萼相辉映，根本自钩绕。无为惊风吹，纷纷逐飞鸟。
答嵇康诗四首
嵇喜（魏晋）

华堂临浚沼，灵芝茂清泉。仰瞻春禽翔，俯察绿水滨。

逍遥步兰渚，感物怀古人。李叟寄周朝，庄生游漆园。

时至忽蝉蜕，变化无常端。
遣兴十首呈孟兵部使君 其五
俞德邻（宋代）

翛翛琼田鹤，高步何颀颀。霜毛映寒月，丹顶含晴晖。

胡不乘轩车，俛啄前溪为。溪水清且沦，白石亦粼粼。

虽无鱼虾味，且免鸡鹜嗔。
黄龙潭
陆应谷（清代）

奇峰耸空青，古树郁深绿。清泉石窟喷，千年老龙伏。

跳波多游石，鼓鬣努其目。云是龙子孙，无人充口腹。

于役屡经过，爱此境幽曲。荫美尘愈远，流清心可浴。

独惜龙太懒，空自长鳞族。今春久无雨，安眠恐不足。

我欲鞭龙起，腾云致霢霂。搅钵令龙缩。
春日即事
钱选（宋代）

十日春风暄且妍，溪头花柳竞相鲜。
美人遥逼山川外，社雨忽来尊俎前。
白发青春犹故我，夕阳幽草自新阡。
五陵公子莫相笑，曾散黄金乐少年。
绍兴朝会十三首
佚名（隋代）

帝德诞敷，销烨群惹。
近悦近来，惟圣时克。
玉振金声，治功兴起。
韶箾象之，尽善尽美。
纪先人旧游三首 其二
薛瑄（明代）

阴阴夏木绕茅庐，曾是先人旧寓居。梁上又来前度燕，箧中空有昔年书。

声音尚想当窗发，杖履犹疑隔户趍。五内此时摧裂甚，诗成满纸泪如珠。
又景亮惠藜杖赋绝句以谢 其二
刘跂（宋代）

银角桃枝空有赋，铁根藜杖可无诗。从今客到迎门待，还我维摩未病时。
江上四哀诗 其二 郑茂才照
姚燮（清代）

郑公有侠肠，邱山重然诺。鬻田赍朋好，家业遂中落。

旋以多难故，晚境劣弥恶。脱略若无介，顺受转怡乐。

今年秋风中，开径踏寒萚。提携薪米资，欣然办羔酪。

爱昵逾性命，论文到日落。留予苦无术，坚申后来约。

重来亦匪遥，君已化如鹤。嗟嗟三日前，支枕尚能药。

灵床拜衰绖，婺妻泣声弱。空庭扫荒翠，但有烟漠漠。

杨侯致遗意，使我泪湔汋。临江望帆影，一日数登阁。

食息举贱名，相呼屡多错。敢有未了言，倘来梦中托。

短缘尽一面，生死两漠漠。白日隔黄泉，愿罪鄙情薄。
{内力外囗}庵
释居简（宋代）

{内力外囗}地一下，好肉剜疮。
更安名字，雪上加霜。
颂古十七首 其十二
释师观（宋代）

腊月火烧山，毫发不相瞒。佛手遮不得，人心似等闲。
和子瞻喜虎儿生
苏辙（宋代）

生男如狼犹恐尫，寅年生虎慰爷娘。
汝家家世事文史，门户岂爷空刚强。
试看猛虎在山谷，斧牙钩爪旗尾扬。
徐行当道择牛羊，狐狸惊走熊猪忙。
我今老病思退藏，生子安得尚激昂。
不见伯父擅文章，逡巡议论前无当。
句
陈沆（清代）

罢却儿女戏，放他花木生。（《寒食》）

扫地云粘帚，耕山鸟怕牛。（《闲居》）

点入旱云千国仰，力浮尘世一毫轻。（《题水》）
周希父赋梅次韵三首
林季仲（宋代）

岁寒谁复慰栖迟，篱落初横一二枝。
试问春从何处去，又凭梅报有来期。
巡檐索笑如相识，倚竹怀新却自悲。
花瘦恼教人共瘦，月明风定酒醒时。
种桃
李复（宋代）

西郊移桃园散植，东风一吹高数尺。
开花满树乱蔫绵，结实压数杂红碧。
初年采摘不知几，三年花稀实少得。
阴虫食根胶自流，今岁春余悉寂历。
须知花多必易朽，人间颜色安能久。
寒松森严少媚妩，回视众木尔何有。
不作群花十日红，欲献主人千岁寿。
河间道中遇雪次何汝诚韵
顾清（明代）

冒雪登车倚酒酣，日高犹自怯风严。不须更问春消息，已有天花压帽檐。
偶题
周文璞（宋代）

海气江声相与浮，今时帝里旧杭州。
西湖寺里多金碧，自厌秾华不肯游。
送杨子止赴郴守罗达甫之招二首
周必大（宋代）

使君为郡入苏天，六月清风更穆然。
子到同吟仙井橘，公馀趁赏北湖莲。
次韵韦中实
张侃（宋代）

与世相违愿不才，春残花底尚衔杯。诗从碧雾愁边得，门向青衔好处开。

东里沈君投檄去，西邻韦叟趁閒来。喜无俗驾知予懒，坐看庭阴閟古槐。
题东山
俞烈（宋代）

文会得吾党，净居清书长。
平生爱山僻，暇日聊徜徉。
风流谢康爱，肥遯计亦良。
钟鼎成淹留，江湖晚相望。
山色青未改，山名久愈彰。
松风度晚曲，岩花弄晨妆。
尚疑缥缈人，髻鬟下鸣当。
凄凉怀古恨，野水涵方塘。
功名不作难，出处何可忘。
人自草木腐，看渠日争光。
香消酒力微，缘阴听圆吭。
悠然发遐想，莞尔还成章。
归管有清泚，濯缨咏沧浪。
西江月·蹴踘场中年少
佚名（宋代）

蹴踘场中年少，秋千架上佳人。三三两两趁芳辰。玩赏风光美景。日暖风和明媚，更加花草香馨。红颜移步出闺门，偷揭绣帘相认。
逍遥吟
贝守一（元代）

饥餐匕箸饭，渴饮甆罂酒。
不忺白昼眠，时复绕庭走。
不结冷淡交，亦无名利友。
晚借竹风涼，临池坐良久。
再咏番易方节士
王柏（宋代）

博物君子识览精，包罗错综能成文。
夫何吴兴载庆豫，慨然谱竹拟诸形。
非草非木言甚決，品类繁夥难尽说。
九江五岭多逸遗，维此方君更无别。
隐彩韬名志行坚，万里临邛族最寒。
文饶携来甘露寺，声价压倒万琅玕。
眼节须牙如积累，四面楚歌对出莫与比。
不有芝田纪录详，后世莫知深可耻。
我闻此说亦相仍，未尝亲得见觚稜。
江东使者返行部，招徠节士番中分。
个个折旋皆中矩，什什来归敬岩所。
有匪良朋保岁寒，凛然如对齐充父。
后山居士知其然，心事曾将诗句传。
老来不复人间事，寄语山翁莫削圆。
过莆城怀别刘后村中书因以奉寄
胡仲弓（宋代）

入洛深衣已十春，声名千载有知闻。
不须更结耆英社，溧水前头独绘君。
送韩十四被鲁王推递往济南府
崔国辅（唐代）

西候情何极，南冠怨有馀。梁王虽好事，不察狱中书。
鹊桥仙（秋日寄怀）
程垓（宋代）

角声吹月，风声落枕，梦与柔肠俱断。谁教当日太情浓，扬不下、新愁一段。

黄花开了，梅花开未，曾约那时相见。莫教容易负幽期，怕真个、孤他泪眼。
泉
李中（五代）

潺潺青嶂底，来处一何长。漱石苔痕滑，侵松鹤梦凉。

泛花穿竹坞，泻月下莲塘。想得归何处，天涯助渺茫。
静宁早发
傅显（清代）

鸡鸣野店晓风寒，一枕清宵旅梦阑。残月渐低星未落，曙光送客过青山。
赠大司农毕老公祖
徐宪卿（明代）

青域毕夫子，矫矫负灵植。清毓萌水源，秀挺黉山色。

初司云间萌，继拜爽鸠职。平反照覆盆，凛冽剪荆棘。

秦晋多奇竖，囧卿膺内秩。经济固难量，心计尤超轶。

再帅东诸侯，海外渡玉粒。关宁挟□温，东江亦足食。

六师欢未央，距曲跃唱拍。到处能不朽，秦松与汉柏。

八座领留计，休休类无识。目击庾藏空，三疏抒忠赤。

劳薪愤懑深，谢客饵芝术。参冲旦晚间，弃掷如遗迹。

竹溪六逸堂，可霍忧时疾。大清小清流，聊以资嗽石。

奠折补缺手，岂容拥云息。蓝璧竟夕辉，终为良工得。
次韵酬大光见赠
卫博（宋代）

十年踪迹并萍浮，今日行藏谩倚楼。
明月相思淮水外，东风吹梦越江头。
深深庭院惊春晚，淡淡莺花称客愁。
记取追随休暇日，殷勤陶谢许同游。
颂古十八首
释宝印（宋代）

何必不必，金刀玉尺。
甜者如檗，苦者如蜜。
二十年来，无处雪屈。
菩萨蛮
王去疾（宋代）

吴波深波声急。阑干下瞰鱼龙宅。江北与江南。斜阳山外山。

十洲三岛地。梦里身曾至。今日醉危亭。神仙邀我盟。
湖南道中三首
王阮（宋代）

已分余生老一丘，尚因微禄少游留。
梦魂不待山资足，先入江南问钓舟。
海隅歌
孙承恩（明代）

勾吴之墟东海头，戚子为卜村居幽。海上风物自轩豁，回溪隐洑那知愁，更有此地堪藏脩。

海氛四时袭衣屦，滃雾流云满庭户。荡漾初看水色动，熹微已觉扶桑曙。

方壶圆峤空沉沉，安期羡门何处寻。秋风快睹鹏翼奋，月夜独和蛟龙吟。

庄生已辨逍遥游，乾坤仰止宣尼桴。潮生潮落自旦暮，静观元化同悠悠。

戚子近官山水邑，眷怀旧庐心为恻。政成他日赋归来，应长珊瑚几许尺。
淮上
释秘演（宋代）

危桥当古寺，间倚喜同僧。
极浦霁秋雨，扁舟明夜灯。
风沈人语远，潮涨月华升。
万事空凝念，其如总未能。
林府判录示近制依韵和呈二首 其二
徐鹿卿（宋代）

冷宦趋承木向阳，窥斑良觉愧真长。摩挲千里红尘脚，浣涤十年新学肠。

小节自期冰皎洁，高吟满听月昏黄。青蝇附骥从兹始，底用行歌效楚狂。
牧童
释守卓（宋代）

相呼相唤又村讴，放却牛来古渡头。有客问津浑不顾，笑将轻苇汎孤舟。
赠云涛祝生所狎美人也
胡应麟（明代）

翠袖拨箜篌，居邻八咏楼。云偷巫峡曙，涛占曲江秋。

经卷王姬诵，诗笺薛媛留。何妨祝融氏，同赴烂柯游。
天冠山二十八首 其四 玉帘泉
王士熙（元代）

天孙织玉帘，悬之千仞石。垂垂不复收，滴滴空山碧。
拟古诗（六首。永乐五年）
朱高煦（明代）

武皇藉文景，民殷仓粟陈。
不守清净化，开边政多门。
四方屡游幸，万里行三军。
有子不自保，哀哉真少恩。
外虚仁义名，奈兹多欲身。
神仙在何处，茂陵今几春。
重酬前寄
刘禹锡（唐代）

边烽寂寂尽收兵，宫树苍苍静掩扃。戎羯归心如内地，

天狼无角比凡星。新成丽句开缄后，便入清歌满坐听。

吴苑晋祠遥望处，可怜南北太相形。
偶见吟
邵雍（宋代）

世上多附炎，炎歇人自去。
君子善处约，约久情自固。
炎歇势不回，情固人不去。
路人或如亲，亲人却如路。
答方伯闇太学
卢龙云（明代）

几回明月暗中投，江上寻芳杜若洲。暂可陆沉追酒伴，岂终牢落困书囚。

琴缘流水思同调，璧是连城合晚收。却笑天涯羁薄宦，每烦诗句慰淹留。
石燕坡
沈辽（宋代）

祁阳县南石燕坡，骤雨乾时燕子多。行李萧疏常畏雨，谁能驻马待滂沱。
送尚斋太守归省 其一
陆继辂（清代）

病榻闻君来，云将别我去。君行亦非远，我疾苦未愈。

心学岂易亦，人事矧多牾。区区方寸地，百忧日盘据。

大声乍一惊，涣汗忽如注。火焚陆浑山，城绝堇父布。

引醉甫成寐，入梦更多怖。寡亦守今律，苦吟悔前误。

默然视移阴，艰哉起沈痼。
晓过石马冲
阮大铖（明代）

古原何地不桑麻，六代陵园问曙鸦。
是处石麟衔晚照，几闻笙鹤驭高霞。
横塘绿水漫菰叶，平圃青藤罥豆花。
野犊不知离黍恨，踏莎还上玉钩斜。
杨备永嘉市征
宋祁（宋代）

汉祀坛边望画衣，故人杯酒怨歌骊。
几枝北道梅传信，一味南歌桂补羸。
后雨蒸青贻素业，旧塘生草继妍辞。
他年第颂归何处，名应唐家十二时。
荔枝香
周紫芝（宋代）

千秋节当八月五，御楼卷帘看马舞。黄衫玉带分两行，绣衣宫人击雷鼓。

梨园法曲凄且清，相传犹是隋家声。宜春北院蛾眉小，初按新声未有名。

侍女焚香跪瑶席，更看真妃作生日。恰值南方驿使来，旋采风枝露犹湿。

当时盛事人争传，荔枝香曲是新翻。宫中行乐事亦秘，此曲不许人间闻。

马嵬梦断香尘息，满山荔子无人摘。却归西内冷如冰，一听遗音泪空滴。
采桑子（席上送少游之金陵）
李之仪（宋代）

相逢未几还相别，此恨难同。细雨蒙蒙。一片离愁醉眼中。

明朝去路云霄外，欲见无从。满袂仙风。空托双凫作信鸿。
偈颂六十七首
释原妙（宋代）

今年龙象颇多，权作三堂结夏。
虽然名字不同，是法本无高下。
送抚州钱郎中
曾巩（宋代）

名郎元是足风流，得郡东南地更优。
翠幕管弦三市晚，画堂烟雨五峰秋。
黄柑巧缀星垂槛，香稻匀翻雪满瓯。
应与谢公资健笔，邦人才薄讵能酬。
小景
丘浚（明代）

行过山边又水边，眼中非树即寒泉。囊琴谩道樵青抱，流水高山不在弦。
远戎
晁说之（宋代）

远戎深入震中原，为问何人守蓟门。
力业论天初已缪，和亲割地竟难存。
将军不战喜三北，逐客何堪厌七奔。
尚有微诚思献策，千行血泪叩天阍。
再用前韵赠高缙之三首
陈造（宋代）

闭门雨两月，君来无旧新。
白眼睨牢石，骞飞不受驯。
落落含风松，纷纷栖睫尘。
惭非修月手，向君和阳春。
以香烛团茶琉璃献花碗供布袋和尚颂
黄庭坚（宋代）

一钵千家饭，孤身万里浮。
知音若相问，不住涅盘州。
弥勒真弥勒，分身千百亿。
若问下生时，不打这鼓笛。
子育见和前韵因寄君宜弟 其二
彭汝砺（宋代）

东风吹雪满千山，便似江南料峭寒。天意人情终是别，渐知风日近长安。
寿汊川宗人隆八十
程敏政（明代）

古颜真似涧松苍，玉立还同野鹤长。当代仲车从耳瞆，有时弘景亦瞳方。

小宗不愧端明谱，晚境仍题慎德堂。指日诏书优大老，为君先致九霞觞。
哭王达善
舒岳祥（宋代）

一叟经年疟，萧然强饭蔬。残花清供后，瘦竹苦吟馀。

女授伏生业，儿工阿买书。曾无一纸别，疑信问何如。
哭崔刑部
徐积（宋代）

前年离长安，与公为死诀。长安门外长乐坡，胸中壮气浑消磨。

其时夜宿灞桥上，梦中勒马犹西望。江淮之上情愈劳，去年曾寄西山高。

今年今日春将归，春风不似秋风时。山阳数月雨不止，泥深穷巷行人稀。

忽闻公死终南山，坐中忽过东西关。黄泉一去几万里，吁嗟公兮何时还。

盂有水兮无食荐，烹有茶兮无酒奠。魂兮来兮不可知，来若飘风去如电。

报恩之事终有期，未必儒生只贫贱。
过楚道人舍
方岳（宋代）

纷纷俗子俗到骨，对面有山那得看。
不料楚髯能辨此，夜深月冷石阑干。
别由正
邹浩（宋代）

许汝相望无百里，政声文誉益惊人。
岂知今日俱长路，重慰平生仰后尘。
云澹京黄书鹄举，风回汉水白鸥驯。
归来有约天从否，准拟冥行细问津。
洛城杂诗五 其二
韩维（宋代）

洗马涧边芳树密，阑干仍在碧流西。香檀乱拍朱弦急，应有游人醉欲迷。
宴游池馆
刘兼（唐代）

绮筵金碧照芳菲，酒满瑶卮水满池。去岁南岐离郡日，

今春东蜀看花时。俭莲发脸当筹著，绪柳生腰按柘枝。

座客半酣言笑狎，孔融怀抱正怡怡。
赠侍御钝庵何君升任德安府太守诗
湛若水（明代）

何使君，何使君，人称有脚之阳春。阳春到处物皆欣，二方遗爱六碑存。

按辔骢马无生尘，剖符帝命乘朱轮。德安用德不用罚，千里牧刍无斗群。

坐使闾阎风俗淳，循良之政为一新。尔时德民吁叹哉，何父何母使君仁。
閒居
真山民（宋代）

虚明两竹窗，济楚一书房。
风动鸟移树，花香蝶过墙。
身安知病少，昼静觉春长。
未必全无事，终焉也胜忙。
淮南遇梵才告上人因悼谢南阳畴昔之游
梅尧臣（宋代）

久已厌宦旅，故兹归江南。
始时遽辞邑，不及事春蚕。
残腊犹在道，险阻固所谙。
扁舟次淮海，喜遇释子谈。
契阔十五年，尚谓卧岩庵。
偶见如夙期，淹留良亦甘。
叹逝独泫然，怀悲情岂堪。
班班云中鸟，共看投夕岚。
曷不念旧隐，山水唯素耽。
我从湖上去，微爵轻子男。
续和李参政 其二
魏了翁（宋代）

气力与运颓，十步九蹉跌。闻有用我者，掩耳忽不悦。

吾非嵇康徒，道远未能涉。
和子由送将官梁左藏仲通
苏轼（宋代）

雨足谁言春麦短，城坚不怕秋涛卷。日长惟有睡相宜，半脱纱巾落纨扇。

芳草不锄当户长，珍禽独下无人见。觉来身世都是梦，坐久枕痕犹著面。

城西忽报故人来，急扫风轩炊麦饭。伏波论兵初矍铄，中散谈仙更清远。

南都从事亦学道，不惜肠空誇脑满。问羊他日到金华，应许相将游阆苑。
挽聂氏孺人
王庭圭（宋代）

陇上庞公女，相家裴十娘。空门参白足，佳婿得黄香。

木马风前响，莲花火里芳。弥陀真乐土，环佩响锵锵。
五禽言五首 其二
杨维桢（元代）

提胡卢，提胡卢，沽酒何处沽。乌程与若下，美酒高无价。

小姑典金钗，劝郎醉即罢。君不见城中官长壶卢提，十日九日醉如泥。
送紫微夏舍人从治洪州
宋庠（宋代）

方底丁宁细札书，豫章都会冠全吴。
垂腰三品龟衔绶，卫帐千兵虎刻符。
药省树翻抛赐笔，练江波静见还珠。
西山五色多仙饵，铃阁无声道有腴。
平江虞祖道写顶相求赞
释昙华（宋代）

枯松下，盘陀上，独坐大方，横按拄杖。谓是应庵，无恁相状。

谓非应庵，谁肯归向。分付祖道，试自定当。
初冬漫兴
傅于天（清代）

犬吠疏篱客到门，诗成脱稿又黄昏。花能解语迎人笑，风亦知书把卷翻。

叶未经霜浓不淡，炉须下火冷才温。痴儿也晓閒思饮，报说床头酒一樽。
过留云堂书侄邃墨迹后
乔肃（清代）

笔阵走蛟虬，纵横孰汝俦。两行清泪落，一曲《广陵》休。

薄俗无青眼，斯人未白头。空教竹林下，掩卷独淹留。
高士咏 其六 臧丈人
吴筠（唐代）

臧叟隐中壑，垂纶心浩然。文王感昔梦，授政道斯全。

一遵无为术，三载淳化宣。功成遂不处，遁迹符冲玄。
为徐叔刚赋达斋
张炜（宋代）

男儿劲正气，期谷展经纶。
场屋求程艺，山林多隐人。
学优宜必仕，道在不妨贫。
快举摩霄翮，联翩立要津。
芳桂堂
凌云翰（元代）

大书芳桂揭高堂，甚似燕山窦十郎。会见五枝承雨露，应知独秀饱风霜。

种槐庭外宁无地，栽柳门前自有庄。秪用一经勤教子，嬴金未必胜天香。
读张文潜诗二首
杨万里（宋代）

山谷前头敢说诗，绝称漱井扫花词。
後来全集教渠见，别有天珍渠得知。
登襄阳城
杜审言（唐代）

旅客三秋至，层城四望开。
楚山横地出，汉水接天回。
冠盖非新里，章华即旧台。
习池风景异，归路满尘埃。
东京留别诸公（一题作京还别新丰诸友）
孟浩然（唐代）

吾道昧所适，驱车还向东。主人开旧馆，留客醉新丰。

树绕温泉绿，尘遮晚日红。拂衣从此去，高步蹑华嵩。
唐雎不辱使命
刘向 撰（两汉）

秦王使人谓安陵君曰：“寡人欲以五百里之地易安陵，安陵君其许寡人！”安陵君曰：“大王加惠，以大易小，甚善；虽然，受地于先王，愿终守之，弗敢易！”秦王不说。安陵君因使唐雎使于秦。

秦王谓唐雎曰：“寡人以五百里之地易安陵，安陵君不听寡人，何也？且秦灭韩亡魏，而君以五十里之地存者，以君为长者，故不错意也。今吾以十倍之地，请广于君，而君逆寡人者，轻寡人与？”唐雎对曰：“否，非若是也。安陵君受地于先王而守之，虽千里不敢易也，岂直五百里哉？”

秦王怫然怒，谓唐雎曰：“公亦尝闻天子之怒乎？”唐雎对曰：“臣未尝闻也。”秦王曰：“天子之怒，伏尸百万，流血千里。”唐雎曰：“大王尝闻布衣之怒乎？”秦王曰：“布衣之怒，亦免冠徒跣，以头抢地尔。”唐雎曰：“此庸夫之怒也，非士之怒也。夫专诸之刺王僚也，彗星袭月；聂政之刺韩傀也，白虹贯日；要离之刺庆忌也，仓鹰击于殿上。此三子者，皆布衣之士也，怀怒未发，休祲降于天，与臣而将四矣。若士必怒，伏尸二人，流血五步，天下缟素，今日是也。”挺剑而起。

秦王色挠，长跪而谢之曰：“先生坐！何至于此！寡人谕矣：夫韩、魏灭亡，而安陵以五十里之地存者，徒以有先生也。”
寄拂柄与知微微不受兼颂附回后有僧请益故答之
释慧空（宋代）

火中驽马变黄牛，不见全身露两头。龙树马鸣齐卷舌，山僧亲为说来由。
菩萨蛮（夜宿余家楼闻笛声）
韩元吉（宋代）

薄云卷雨凉成阵。雨晴陡觉荷香润。波影淡塞星。水边镫火明。

白萍洲上路。几度来还去。彩枕恨茫茫。笛声依夜长。
题望苑驿（东有马嵬驿西有端正树一作相思树）
温庭筠（唐代）

弱柳千条杏一枝，半含春雨半垂丝。景阳寒井人难到，

长乐晨钟鸟自知。花影至今通博望，树名从此号相思。

分明十二楼前月，不向西陵照盛姬。
偈二十二首 其十九
释洵（宋代）

月不堪破五，衲僧猛提取。打动东海鱼，失却南山虎。

借问是何宗，逢人莫错举。
师凤谣
张咏（宋代）

我闻丹山之凤非有八翼四足兮，又何羽毛之称奇。
盖仁於不杀，义於知时。
既信厚於动止，而淳音其用稀，
是以众鸟乐而从之。吾疾夫世之小人兮，
曾不知仁义之所为。故卷耳蹙颈背而疾走兮，
吾凤之师。
舟中晓赋
陆游（宋代）

小艇下沧浪，吴歌特地长。
斜分半舱月，满载一篷霜。
香甑炊菰白，醇醪点蟹黄。
宦游元为口，莫恨老江乡。
公子行
周繇（唐代）

青衫薄薄漏春风，日暮鸣鞭柳影中。
回望玉楼人不见，酒旗深处勒花骢。
癸未生朝幸庵翁诗为寿和答并以寿翁 其一
林俊（明代）

上筵胜日辨生朝，沾醉东风一和陶。官责每悬精力少，班行空和岁年高。

雁南雁北身犹寄，花落花开梦尚遥。薄暮仙舟来远使，忽惊玄鹤下青霄。
过虎牙
王十朋（宋代）

天遣西来亦大奇，眼中浑是少陵诗。虎牙铜柱为我好，却胜先生出峡时。
如京至西兴阻风雨
戴炳（宋代）

月将圆夜出乡关，才到西兴月又残。老去问名先已懒，近来行路觉尤难。

云烟漠漠吴山暗，风雨潇潇浙水寒。识破人生真逆旅，此身何处不堪安。
过济源登裴公亭用闲闲老人韵
耶律楚材（元代）

山接青霄水浸空，山光滟滟水溶溶。
风回一镜揉蓝浅，雨过千峰泼黛浓。
历代诗·齐
杨简（宋代）

齐主萧道成，乃是萧何孙。
武帝郁林王，海陵鸣帝鸾。
东昏至和帝，七主不足论。
二十有四年，萧梁前建元。
水调歌头 其一 游三洞
曹冠（宋代）

我本方壶客，飘逸离凡尘。胸中万卷，谈笑挥翰墨通神。

不慕巢由隐迹，不羡皋夔功业，出处两无心。坦荡灵台净，廛隐胜云林。

念生平，喜旷达，事幽寻。登临舒啸，惟有风月是知音。

雅爱金华仙洞，一派苍崖飞瀑，四序景常新。遐想赤松子，来为醒冲襟。
击壤歌
佚名（先秦）

日出而作，日入而息。
凿井而饮，耕田而食。
帝力于我何有哉！
渔父词（其七）
薛师石（宋代）

莫论轻重钓竿头。住得船归即便休。酒味溥，胜空瓯。事事何须着意求。
春柳四首用渔洋秋柳韵四首 其四
曹家达（清代）

几日青丝剧可怜，朅来未合靖烽烟。苏台荒后春摇荡，燕草生烽思渺绵。

流涕金城垂暮日，伤心彭泽弃官年。空传旋帅依依赋，安得雄师镇九边。
送刘茂才主簿之官理定
杨万里（宋代）

梅子青青荔未丹，葵丘缩戍便之官。莫言屋矮位卑甚，早晚高人振羽翰。
宫词
王仲修（宋代）

太液池头水浸云，绿荷摇曳露华新。
漾舟寻得双莲子，摘向金盘赠圣人。
赠人三首次韵道卿
张耒（宋代）

醉里纷纷散别筵，醒来客枕一灯前。
黄茅野岸三更月，春水长亭十里船。
一点泪凭谁寄与，十年香在恨依然。
空疑窗外梅花发，珠箔青楼若个边。
病足初愈散步小院命洗竹五首 其五
黄衷（明代）

绿谩芭蕉薄，红嫌月桂新。龙材不自惜，何物况孤臣。
相和歌辞 胡无人行
李白（唐代）

严风吹霜海草凋，筋干精坚胡马骄。
汉家战士三十万，将军兼领霍嫖姚。
流星白羽腰间插，剑花秋莲光出匣。
天兵照雪下玉关，虏箭如沙射金甲。
云龙风虎尽交回，太白入月敌可摧。
敌可摧，旄头灭，履胡之肠涉胡血。
悬胡青天上，埋胡紫塞旁。
胡无人，汉道昌，陛下之寿三千霜。
但歌大风云飞扬，安得猛士兮守四方。
用文潜馆中韵赠蔡学正天启
晁补之（宋代）

蔡侯饱学囷千釜，濯足清江起南土。
立谈颇似燕客豪，快夺范睢如坠雨。
东城禽羽未足言，柏直何为口方乳。
蒋侯山中伴香火，三年不厌长斋苦。
平生傀落有谁同，要得张侯三日语。
昼闲那自运甓忙，时清不用闻鸡舞。
桓荣欢喜见车马，书册辛勤立门户。
自当食肉似班超，猛虎何尝窥案俎。
逐客
边贡（明代）

逐客去已远，相思空尔哀。不闻宣室召，徒抱贾生才。

野竹侵书幔，山莺进酒杯。梁园亲识满，今雨几人来。
夙兴
陆游（宋代）

老眼无眠觉夜长，揽衣不复待窗光。
明星渐淡避初日，秋露已窗生晓凉。
出草幽花红紫杂，穿林啼鸟去来忙。
是中有趣君知否？喧寂年来已两忘。
嵩山二十四咏 其四 三鹤峰
楼异（宋代）

昔有仙翁住此间，炼成青发与朱颜。一朝跨鹤升天去，涧草岩花岂复攀。
寄李兼善
袁说友（宋代）

湖山昔日记清游。百遍相过语未休。
远迩漫劳人室念，东西宽望浙江流。
中年别去情尤恶，幅纸书来意转愁。
岁晚渐于诗兴好，待君归后饱赓酬。
和秦寿之春晚偶成八绝
王之道（宋代）

带雨飞来燕一双，问伊何事为春忙。
野人不解呢喃意，勉强搜吟对麦光。
送信南归雁荡山
释希昼（宋代）

千峰邻积水，秋势远相依。
路在深云里，人思绝顶归。
长天来月正，危木度猿稀。
谁得同无念，寥寥此掩扉。
又赋 其三
文天祥（宋代）

病里心如故，闲中事更生。睡猫随我懒，黠鼠向人鸣。

羽扇看棋坐，黄冠扶杖行。灯前翻自喜，瘦得此诗清。
出清远峡
曾丰（宋代）

水石三过峡，江流四望平。
鸟经波面疾，云泊树头轻。
晃朗天光合，溟蒙海气生。
且停篙与桨，迟速信船行。
咏柳花
薛能（唐代）

浮生失意频，起絮又飘沦。发自谁家树，飞来独院春。

朝容萦断谁，晴影过诸邻。乱掩宫中蝶，繁冲陌上人。

随波应到海，沾雨或依尘。会向慈恩日，轻轻对此身。
金影轩
文同（宋代）

开轩俯清溪，正在修篁内。
霜筠抱冰节，爽气常四会。
主人厌俗客，日与此君对。
月上寒影来，满襟摇琐碎。
挽王正仲母永寿太君 其一
刘攽（宋代）

天锡期颐寿，恩疏石窌封。母仪兼事事，子贵亦重重。

归旐沧江水，新阡翠岭松。曾参无所系，不待禄千钟。
效古别昭德群从
晃冲之（宋代）

十载一相逢，相见无浃旬。
一生能几别，且复无此身。
昔别尚可能，此别重能之。
两髀跨鞍马，非复少壮时。
它人怪康强，自觉筋力衰。
所苦气如缕，所忧命如丝。
死生亦大矣，而乃常别离。
人生一月间，得笑无六七。
朝为众狙喜，莫作枯鱼泣。
已矣泉下人。优哉冢中骨。
自西园登山
张栻（宋代）

雨后溪重碧，木落山增明。
西风肃群物，感此秋气清。
振衣千崖表，俯瞰万籁生。
匪生幽遐慕，政尔未忘情。